$10 miljoen vir superryk Noorweër se vrou geëis | Netwerk24
10 Januarie 2019 13:39
Die vrou van 'n Noorweegse multi-miljoenêr word al maande lank vermis nadat sy ontvoer is en 'n losprys van $10 miljoen vir haar vrylating geëis word.
Anne-Elisabeth Falkevik Hagen Foto: Facebook
Die polisie het in sy ondersoek 'n lae profiel gehandhaaf, maar nou besluit om dit openbaar te maak in die hoop om leidrade te kry, berig CNN.
Anne-Elisabeth Falkevik Hagen (68) het op 31 Oktober naby haar huis in Oslo verdwyn, berig die BBC.
Volgens The Guardian is sy die vrou van Tom Hagen, 'n eiendomsmagnaat.
NRK, 'n plaaslike uitsaaier, sê die ontvoerders eis die losprys in monero, 'n kripto-geldeenheid soortgelyk aan bitcoin.
Insp. Tommy Brøske het aan die media gesê die ontvoerders, wat die losprys eis, maak ernstige dreigemente.
Volgens hom vermoed die polisie dat die ontvoerders Hagen uit haar huis in Lørenskog, sowat 20 km vanaf Oslo, ontvoer het.
Haar man is volgens Kapital, 'n saketydskrif in Noorweë, die land se 172ste rykste mens. Sy rykdom beloop sowat $200 miljoen.